2014. gada Noteikumi Nr.

Rīgā (prot. Nr.            . §)

***De minimis* atbalsta uzskaites un piešķiršanas kārtība**

**un uzskaites veidlapu paraugi**

Izdoti saskaņā ar

Komercdarbības atbalsta kontroles likuma   
12. panta 5. punktu

1. Noteikumi nosaka *de minimis* atbalsta uzskaites un piešķiršanas kārtību, kā arī apstiprina šādus *de minimis* atbalsta uzskaites veidlapu paraugus:

1.1. uzskaites veidlapa par sniedzamo informāciju *de minimis* atbalsta piešķiršanai (1. pielikums);

1.2. uzskaites veidlapa *de minimis* atbalsta piešķiršanai (2. pielikums).

2. Komercsabiedrība, kura vēlas saņemt *de minimis* atbalstu saskaņā ar Komisijas 2013. gada 18. decembra regulas (EK) Nr. 1407/2013 par Līguma par Eiropas Savienības darbību 107. un 108. panta piemērošanu *de minimis* atbalstam (turpmāk – Komisijas regula Nr. 1407/2013) 3., 4. un 5. panta nosacījumiem (turpmāk – *de minimis* atbalsta pretendents), atbalsta sniedzējam kopā ar iesniegumu atbalsta saņemšanai iesniedz uzskaites veidlapu par sniedzamo informāciju *de minimis* atbalsta piešķiršanai (1. pielikums), kurā norāda *de minimis* atbalsta pretendenta kārtējā gadā un iepriekšējos divos fiskālajos gados saņemto *de minimis* atbalstu. *De minimis* atbalsta kumulēšanas gadījumā *de minimis* atbalsta pretendents sniedz informāciju arī par citu konkrētajam projektam saņemto komercdarbības atbalstu tām pašām attiecināmajām izmaksām. Uzskaites veidlapu iesniedz papīra dokumenta formā vai elektroniski, ja elektroniskais dokuments ir sagatavots atbilstoši normatīvajiem aktiem par elektronisko dokumentu noformēšanu.

3. *De minimis* atbalsta pretendents uzskaites veidlapā par sniedzamo informāciju *de minimis* atbalsta piešķiršanai (1.pielikums) norāda iepriekš saņemto *de minimis* atbalstu neatkarīgi no atbalsta sniegšanas veida un atbalsta sniedzēja. Ja *de minimis* atbalsta pretendents iepriekš *de minimis* atbalstu nav saņēmis, tas attiecīgo informāciju norāda iesniegumā atbalsta saņemšanai.

4. *De minimis* atbalsta pretendents šo noteikumu 6. punktā minētajos gadījumos, aizpildot uzskaites veidlapu par sniedzamo informāciju *de minimis* atbalsta saņemšanai (1. pielikums), norāda šādu informāciju:

4.1. katrai apvienošanā iesaistītajai komercsabiedrībai iepriekš piešķirto *de minimis* atbalsta apmēru;

4.2. katrai sadalīšanā iesaistītajai jaunajai komercsabiedrībai iepriekš piešķirto *de minimis* atbalsta apmēru, bet, ja šo nosacījumu nav iespējams izpildīt, to norāda proporcionāli, ņemot vērā katras jaunās komercsabiedrības pašu kapitāla bilances vērtību sadali faktiskajā datumā;

4.3. iepriekš piešķirto *de minimis* atbalsta apmēru tādai komercsabiedrībai, kas ir iegādāta pēdējo triju gadu laikā (norāda iegādes datumu).

5. Izvērtējot piešķiramā atbalsta apmēru, atbalsta sniedzējs vērtē saņemto *de minimis* atbalstu vienas vienotas komercsabiedrības līmenī (1. pielikums), kas par tādu ir uzskatāma atbilstoši Komisijas regulas Nr.1407/2013 2. panta 2. punktā norādītajai definīcijai.

6. Atbalsta sniedzējs pirms *de minimis* atbalsta piešķiršanas izvērtē, vai ir bijusi *de minimis* atbalsta pretendenta apvienošanās, sadalīšana vai iegāde pēdējo trīs fiskālo gadu periodā.

7. Atbalsta sniedzējs šo noteikumu 6. punktā minētajos gadījumos ievēro Komisijas regulas Nr. 1407/2013 3. panta 8. un 9. punktā ietvertos nosacījumus.

8. *De minimis* atbalsta apmērs nedrīkst pārsniegt Komisijas regulas Nr. 1407/2013 3. panta 2. punktā noteikto summu. Šo nosacījumu piemēro arī komercdarbības atbalsta kumulēšanas gadījumos, kas noteikti Komisijas regulas Nr. 1407/2013 5. pantā (1. pielikums).

9. Atbalsta sniedzējs, pamatojoties uz *de minimis* atbalsta pretendenta iesniegtajās uzskaites veidlapās norādīto informāciju *de minimis* atbalsta piešķiršanai, nosaka piešķiramā *de minimis*  atbalsta apmēru un aizpilda uzskaites veidlapu *de minimis* atbalsta piešķiršanai (2. pielikums).

10. Uzskaites veidlapā *de minimis* atbalsta piešķiršanai (2. pielikums) atbalsta sniedzējs norāda atbalsta summu, kādu piešķir konkrētajam *de minimis* atbalsta pretendentam.

11. Ja atbalsta sniedzējs konstatē, ka saskaņā ar *de minimis* atbalsta pretendenta iesniegto informāciju plānotais atbalsts pārsniegs Komisijas regulas Nr. 1407/2013 3. panta 2. punktā noteikto *de minimis* atbalsta apmēru vai Komisijas regulas Nr. 1407/2013 5. panta 2. punktā noteiktajā atbalsta kumulēšanas gadījumā pārsniegs attiecīgo maksimālo atbalsta intensitāti vai atbalsta summu, tas pirms lēmuma pieņemšanas par atbalsta piešķiršanu iesniedz Finanšu ministrijā no *de minimis* atbalsta pretendenta saņemto uzskaites veidlapu par sniedzamo informāciju *de minimis* atbalsta piešķiršanai (1. pielikums) un informāciju par plānoto *de minimis* atbalstu.

12. Ja uzskaites veidlapa no *de minimis* atbalsta pretendenta saņemta papīra formā, atbalsta sniedzējs Finanšu ministrijā iesniedz minētās uzskaites veidlapas kopiju.

13. Ja Finanšu ministrija konstatē, ka plānotais atbalsts pārsniegs Komisijas regulas Nr. 1407/2013 3. panta 2. punktā noteikto *de minimis* atbalsta apmēru vai Komisijas regulas Nr. 1407/2013 5.panta 2. punktā noteiktajā atbalsta kumulēšanas gadījumā pārsniegs attiecīgo maksimālo atbalsta intensitāti vai atbalsta summu, tā informē atbalsta sniedzēju, ka tam Komercdarbības atbalsta kontroles likumā noteiktajā kārtībā jāiesniedz Finanšu ministrijā izvērtēšanai individuālā atbalsta projekta paziņojums.

14. Ja Finanšu ministrija konstatē, ka plānotais atbalsts nepārsniegs Komisijas regulas Nr. 1407/2013 3. panta 2. punktā noteikto pieļaujamo *de minimis* atbalsta apmēru vai Komisijas regulas Nr. 1407/2013 5. panta 2. punktā noteiktajā atbalsta kumulēšanas gadījumā nepārsniegs attiecīgo maksimālo atbalsta intensitāti vai atbalsta summu, tā informē atbalsta sniedzēju, ka plānoto atbalstu ir atļauts sniegt saskaņā ar Komisijas regulas Nr. 1407/2013 nosacījumiem (norāda pamatojumu).

15. Atbalsta sniedzējs lēmumā par *de minimis* atbalsta piešķiršanu norāda, ka atbalsts tiek piešķirts saskaņā ar Komisijas regulu Nr. 1407/2013.

16. Atbalsta sniedzējs uzskaites veidlapu *de minimis* atbalsta piešķiršanai var sagatavot papīra dokumenta formā divos eksemplāros vai elektroniski. Ja attiecīgo uzskaites veidlapu sagatavo papīra dokumenta formā, vienu eksemplāru glabā pie atbalsta sniedzēja, bet otru – pie *de minimis* atbalsta pretendenta.

17. *De minimis* atbalsta pretendents uzskaites veidlapas par sniedzamo informāciju *de minimis* atbalsta piešķiršanai (1. pielikums) un uzskaites veidlapas *de minimis* atbalsta piešķiršanai (2. pielikums) glabā 10 gadus no dienas, kad tam piešķirts *de minimis* atbalsts.

18. Individuālā atbalsta sniedzējs individuālā atbalsta piešķiršanas gadījumā uzskaites veidlapas par sniedzamo informāciju *de minimis* atbalsta piešķiršanai (1. pielikums) un uzskaites veidlapas *de minimis* atbalsta piešķiršanai (2. pielikums) glabā 10 gadus no dienas, kad konkrētajam *de minimis* atbalsta pretendentam šāds atbalsts piešķirts. Ja *de minimis* atbalsts sniegts atbalsta programmas ietvaros, atbalsta sniedzējs saņemtās uzskaites veidlapas par sniedzamo informāciju *de minimis* atbalsta piešķiršanai (1. pielikums) un uzskaites veidlapas *de minimis* atbalsta piešķiršanai (2. pielikums) glabā 10 gadus no dienas, kad atbalsta programmas ietvaros piešķirts pēdējais atbalsts.

19. Atzīt par spēku zaudējušiem Ministru kabineta 2014. gada 17. jūnija noteikumus Nr. 313 "[Noteikumi par *de minimis* atbalsta uzskaites un piešķiršanas kārtību](http://likumi.lv/doc.php?id=188018) un uzskaites veidlapu paraugiem" (Latvijas Vēstnesis, 2014, 122. nr.).

Ministru prezidente Laimdota Straujuma

Finanšu ministrs Jānis Reirs

11.11.2014 16:28

964

I.Mažuika

67095481, ieva.mazuika@fm.gov.lv